‘อาปิโก’จมนํ้าขาดทุน389ล.ปีนี้ดีภาษีช่วย
น้ำท่วมกด AH เจ็บหนัก เฉพาะไตรมาส 4 ขาดทุนหนักถึง 633 ล้าน กดทั้งปีขาดทุน 389 ล้านบาท แนวโน้มดีขึ้นได้ประกันภาษีบีโอไอช่วย
2 มี.ค. 2555

น้ำท่วมกด AH เจ็บหนัก เฉพาะไตรมาส 4 ขาดทุนหนักถึง 633 ล้าน กดทั้งปีขาดทุน 389 ล้านบาท แนวโน้มดีขึ้นได้ประกัน-ภาษีบีโอไอช่วย
นายเย็บ ซู ซวน ประธานและประธานเจ้าหน้าที่บริหาร บริษัทอาปิโก ไฮเทค (AH) เปิดเผยว่า ผลการดำเนินงานปี 2554 งวดไตรมาส 4 ขาดทุนสุทธิอย่างหนักถึง 663.50 ล้านบาท ทำให้รวมทั้งปีขาดทุนสุทธิ 389.74 ล้านบาท พลิกจากปี 2553 ที่มีกำไรสุทธิ 356.57 ล้านบาท
สาเหตุที่บริษัทขาดทุนอย่างหนัก เนื่องจากได้รับผลกระทบจากปัญหาอุทกภัยที่เกิดขึ้นในประเทศไทยส่งผลให้โรงงานของบริษัทต้องหยุดการผลิตตั้งแต่วันที่ 14 ต.ค.-25 พ.ย. 2554 ซึ่งนับรวมเวลาที่ต้องหยุดผลิตทั้งสิ้น 40 วัน
อย่างไรก็ตาม บริษัทจะได้รับสินไหมทดแทนจากประกันครอบคลุมความเสียหายของทรัพย์สินและธุรกิจที่หยุดชะงัก
นอกจากนี้ บริษัทได้แก้ไขสถานการณ์ โดยตัดสินใจย้ายโรงงานบางส่วนไปทำการผลิตที่ จ.ชลบุรี และระยอง เพื่อป้อนชิ้นส่วนให้กับลูกค้า ทั้งฟอร์ด โตโยต้า และมาสด้า จึงสามารถส่งสินค้าให้กับลูกค้าได้ 
ทั้งนี้ บริษัทได้กลับมาผลิตได้ในเวลาอันรวดเร็ว โดยรัฐบาลได้ช่วยให้บริษัทย่อยของบริษัทแห่งหนึ่งที่ถูกน้ำท่วมได้รับสิทธิพิเศษทางภาษีตามเกณฑ์ของสำนักงานคณะกรรมการส่งเสริมการลงทุน (บีโอไอ) เพิ่มเติมเป็นเวลานาน 8 ปี น่าจะสนับสนุนให้บริษัทสามารถสร้างผลการดำเนินงานให้กลับเข้าสู่ภาวะปกติได้
ด้านหุ้น AH ฟื้นตัวจากช่วงน้ำท่วมที่ราคาร่วงลงไปต่ำสุดที่ 7.55 บาท และวันที่ 1 มี.ค. ปิดที่ 12 บาท ไม่เปลี่ยนแปลงจากวันก่อน แม้บริษัทงดการจ่ายเงินปันผลปี 2554 ก็ตาม